Solskjær til VG: - Et hardt slag
Med seier ville klubben klatret opp på trygg plass i Premier League. Men istedet ble det et sviende tap, rødt kort og ikke et eneste skudd på mål før pause. Nå ligger Cardiff alene på bunnen av tabellen. Bare to serierunder gjenstår. Og alt annet enn nedrykk virker nå å være svært usannsynlig. Solskjær selv var alvorlig da han entret rommet hvor pressekonferansen holdes på Stadium of Light. Han åpnet med ordene «Kan jeg få litt vann, vær så snill»?, før spørsmålene fra media kom. - Dette var et sikkelig hardt slag med tanke på sjansene til å beholde plassen, sier nordmannen til VG i Sunderland. Manet til kamp Han nekter imidlertid å gi opp: - Det gjenstår fortsatt to kamper. Vi sa på forhånd at vi trenger to kamper til. Sånn er det fortsatt, mener han. Situasjonen blir ikke bedre av at Newcastle på bortebane venter i neste kamp. Så følger gullkandidat Chelsea i siste serierunde. - Du må klare å heve laget? - Ja, men det er karakter i dette laget. Du kunne se det selv: De lå under 0-4, men ga aldri opp. De ga sitt ytterste. Sånn må vi fortsette i et par uker til. Vi må finne en måte å få frem den rette mentaliteten på. - To seirer er det vi trenger. Iallfall hva vi trodde at vi trengte. Vi må reise til Newcastle neste uke for å vinne. Nektet å kritisere dommeren Solskjær sa på forhånd at ikke engang uavgjort ville være nok. Under kampen i dag fremsto han rolig på sidelinjen, alvoret til tross. Selv da Sunderland gikk opp i en tomålsledelse rett før pause, og Cardiff fikk Juan Cala utvist, sto den norske manageren stille på sidelinja. Cardiff-spillerne raste mot dommeren. Solskjær utvekslet noen ord med fjerdedommeren - men uten å hisse seg opp. Og med hendene godt plassert i lommene. - Jeg er ikke typen som sitter her og klager på dommeren. De må ta en avgjørelse der og da, og jobben deres er vanskelig nok som den er. Jeg viker ikke fra prinsippet mitt i dag, sa Solskjær etter kampen. - Men det er klart at straffesparket ikke gjorde jobben vår noe enklere. Tjærnås tror på nedrykk To minutter senere blåste dommeren av for halvspilt kamp. Mats Møller Dæhli lyste av skuffelse idet han slo ut i luften, for å markere frustrasjon. Deretter tuslet han inn i spillertunnelen med et kroppsspråk som kunne tolkes dithet at han var Championship-spiller allerede. - Det er matematisk mulig (å berge plassen), men i praksis veldig usannsynlig. Antall poeng opp er ikke skremmende, men det er for mange lag å passere. Og det viktigste argument imot er prestasjonene. Særlig defensivt holder det ikke Premier League-nivå, sier tidligere Wimbledon-assistent Lars Tjærnås til VG. Ved pause sto det altså 2-0. Connor Wickham hadde headet inn 1-0, før samme mann stjal en grusom pasning av Juan Cala som bakerste mann. Cala tok deretter tak i armen til Wickham, som likevel fikk rundet keeper og skutt - uten hell. Owen tvitret Men da blåste dommeren, som avventet utfallet, likevel straffespark. «Feel for Cardiff but if their player can't kick the ball back to their keeper and then tugs a player back what chance have they got?» tvitret tidligere landslagsspiss Michael Owen - med adresse Juan Cala, som fikk rødt kort for holdingen sin. Hvilken sjanse Cardiff har, gjenstår å se. Men laget fremsto nitrist fremover på banen i en kamp der de måtte score mål. Det tok 64 minutter før den første avslutningen på mål ble registrert. Og den kom etter at ballen skiftet retning i Sunderland-muren. Utover i andreomgangen sank stadig pulsen hos hjemmesupporterne, som visste hvor avhengig Sunderland var av seier. Ole Gunnar Solskjær forholdt seg rolig på sidelinja til Cardiff. Han ga noen beskjeder, dirigerte ved et par anledninger, men hisset seg aldri opp. Ikke mentalt Og beskjedene han ga, hjalp ikke nevneverdig. For Sunderland scoret både tre og fire ganger før ydmykelsen var over. - Dere tapte 0-4 mot Hull, og nå skjedde det igjen. Sitter det i hodet? undret en engelsk journalist. - Nei, fotball er et merkelig spill noen ganger. Du ser det i dag også: Vi fortjente ikke 0-2 til pause, men noen ganger går ballen inn. Sånn er fotball. Og på 0-2 måtte vi satse fremover. Cardiff møter Newcastle (b) i neste runde, før sesongavslutningen mot Chelsea (h).
(Sunderland-Cardiff 4-0) Absolutt alt gikk galt for Cardiff og Ole Gunnar Solskjær (41) søndag ettermiddag.